钦定古今图书集成/明伦汇编/官常典/第007卷 > 性理大全 > 《论官》
## 钦定古今图书集成/明伦汇编/官常典/第007卷 > 性理大全 > 《论官》

程子曰：“谈经论道则有之，少有及治体者，如有用我
者，正心以正身，正身以正家，正家以正朝廷百官，至
于天下，此其序也。其间则又系用之浅深，临时裁酌
而应之，难执一意也。”

“斟酌去取”，古今恐未易言，须“尺度权衡，在胸中无疑”，
乃可处之无差。

古者乡田同井，而民之出入相友，故无争斗之狱。今
之郡邑之讼，往往出于愚民，以戾气相构，“善为政者，
勿听焉可也。又时取强暴而好讥侮者痛惩之，则柔
良者安，斗讼可息矣。”

韩持国常患在下者多欺，曰：“欺有三：有为利而欺者，
则固可罪；有畏罪而欺者，在所恕；事有类欺者，在所
察。”

问：“临政无所用心，求于恕，如何？”曰：“推此心行恕，可也；
用心求恕，非也。恕，己所固有，不待求而后得，举此加
彼而已。”

吕进明使河东，伊川问之曰：“为政何先？”对曰：“莫要于
守法。”曰：“拘于法而不得有为者，举世皆是也。若某之
意，谓犹有可迁就，不害于法而可以有为者也。昔明
道为邑，凡及民之事多众人，所谓于法有碍焉者，然
明道为之，未尝大戾于法，人亦不以为骇也。谓之得
伸其志则不可，求小补焉则过之，与今为政远矣。人”
虽异之，不至指为狂也。至谓之狂，则心大骇，尽诚为
之不容而后去之，又何嫌之有？

或问：“为官僚而言事于长，理直而不见从也，则如之
何？”曰：“亦权其轻重而已。事重于去则当去，事轻于去
则当留，事大于争则当争，事小于争则当已。虽然，今之仕于官，其有能去者必有之矣，而吾未之见也。
一命之士，苟存心于爱物，于人必有所济。”

问临民，曰：“使民各得输其情。”问御吏，曰：“正己以格物。”
人有语及为政者。和靖尹氏曰：“子张问政﹐，子曰：‘居之
无倦’。倦最害事。若能无倦，推而行之，为尉为邑，为郡，
以至为宰相，皆可了。若倦，则虽居家，至小事也不能
了。”

五峰胡氏曰：“事有大变，时有大宜，通其变然后可为
也，务其宜然后有功也。”

《朱子》曰：“仕宦只是廉勤自守，进退迟速，自有时节，切
不可起妄念也。”

大抵守官只要律己公廉，执事勤谨，昼夜孜孜，如临
渊谷，便自无他患害。才是有所依倚，便使人怠惰放
纵，不知不觉，做错了事也。

大率天下事，循礼守法，平心处之，便是正当。如盗贼
入狱，而加其桎梏棰楚，乃是正理。今欲废此以诱其
心，欲其归恩于我，便是挟私任术，不行众人公共道
理。况恩既归己，怨必归于他人，彼亦安得无忿疾于
我耶？

“平易近民”，为政之本。

南轩张氏曰：“为政须是先平其心，不平其心，虽好事
亦错。如抑强扶弱，岂不是好事？往往只这里便错。须
是如明镜然，妍者自妍，丑者自丑，何预我事？若是先
以其人为丑，则相次见此人无往而非丑矣。”

东莱吕氏《官箴》曰：“凡治事有涉权贵，须平心看理之
所在。若其有理，固不可避嫌，故使之无理，直须平心
看。若有一毫畏祸自恕之心，则五分有理，便看作十
分有理；若其无理，亦不可畏祸，曲使之有理，政使见
得无理，只须作寻常公事看断，过后不须拈出说。寻
常犯权贵取祸者，多是张大其事，邀不畏强御之名”，
所以彼不能平。若处得平稳妥帖，彼虽不乐，视前则
有间矣。然所以不欲拈出者，本非以避祸，盖此乃职
分之常。若特然看做一件事，则发处已自不是矣。
居官临事，外有龃龉，必内有窒碍，盖内外相应，毫发
不差，只有“反己”二字，更无别法也。

鲁斋许氏曰：“恐害于己者，必思所以害人也。岂知利
人则未有不利于己者也。至于推勘公事，已得大情，
适当其法，不旁求深入，是乃利人之一端也。彼俗吏
不达此理，专以出罪为心，谓之阴德。”予曰：“不然。履正
奉公，嫉恶举善，人臣之道也。有违于此，则恶者当害
之而反利之，善者当利之而反害之，显不能逃其刑”
责，幽不能欺于神明，顾阴德何有焉。

每临事，且勿令人见喜。既令见喜，必是偏于一处，随
后便有弊。盖喜悦非久常之理，既不令人喜，亦不令
人怒，便是得中。